በአዲስ አበባ ከተማ በነዳጅ ቦቴ ውስጥ የተደበቁ በርካታ የጦር መሣሪያዎች ተያዙ
በአዲስ አበባ ከተማ ከአንድ ሺሕ በላይ የጦር መሣሪያዎች በነዳጅ መጫኛ ቦቴ ውስጥ ተደብቀው በፌዴራል ፖሊስ ኮሚሽን አባላት፣ ዓርብ ነሐሴ 11 ቀን 2010 ዓ.ም. ከቀትር በኋላ በቁጥጥር ሥር ዋሉ፡፡ በጉለሌ ክፍለ ከተማ ወደ ጎጃም በር መውጫ ጽዮን ሆቴል አካባቢ የነዳጅ ቦቴ ውስጥ 1,051 ሽጉጦችና ከአራት ሺሕ በላይ ጥይቶች በኅብረተሰቡ ጥቆማ መያዛቸው ታውቋል፡፡ የነዳጅ ቦቴው ሲንቀሳቀስ የመንገጫገጭ ድምፅ በሰሙ የአካባቢው ነዋሪዎች ጥቆማ በቁጥጥር ሥር የዋለው አሽከርካሪው ስለጫነው ነገር ሲጠየቅ ‹‹ነዳጅ ነው›› ያለ ቢሆንም፣ በተደረገው ፍተሻ በርካታ ሽጉጦች መገኘታቸውን ስማቸው እንዲጠቀስ ያልፈለጉ የአዲስ አበባ ፖሊስ ኮሚሽን ባልደረባ ፖሊስ ለሪፖርተር ገልጸዋል፡፡ አሽከርካሪው ለማምለጥ የሞከረ ቢሆንም በቁጥጥር ሥር ውሎ እየተመረመረ መሆኑን የገለጹት የፖሊስ ባልደረባው፣ መሣሪያዎቹን ወደ አንድ መንደር ውስጥ አስገብቶ ለሌላ አካል ለማስተላለፍ ሲሞክር የተቀጣጠረበት ቦታ ጠፍቶበት ወዲያ ወዲህ ሲመላለስ በኅብረተሰቡ ጥቆማ ሊያዝ መቻሉን አስረድተዋል፡፡ ከቅርብ ጊዜ ወዲህ በተደጋጋሚ የጦር መሣሪያዎች እየተያዙ መሆኑን የገለጹት  የፖሊስ አባሉ፣ ከ15 ቀናት በፊት በአይሱዙ መኪና የተጫኑ 500 ሽጉጦች በቁጥጥር ሥር መዋላቸውንም አስታውሰዋል፡፡ የጦር መሣሪያዎቹ ከሱዳን በነዳጅ መጫኛ ቦቴ ተጭነው ወደ አገር ውስጥ ከገቡ በኋላ፣ በአይሱዙ ተሽከርካሪ በሞተር አካባቢ ባለ ክፍት ቦታ ላይ መደበቂያ ሳጥን በማስበየድ ፍተሻዎችን በቀላሉ ያለፉ መሆኑን በመጠቆም፣ የፍተሻ ኬላዎች ጥብቅ ፍተሻ እንዲያደርጉ ማሳሰቢያ መስጠቱን አስረድተዋል፡፡ የመሣሪያ ፈቃድ በኮሚሽኑ ይሰጥ የነበረ ቢሆንም፣ በአሁኑ ጊዜ መቆሙ ታውቋል፡፡ በቁጥጥር ሥር ስለዋሉት ሕገወጥ የጦር መሣሪያዎች ማብራሪያ እንዲሰጡ የአዲስ አበባ ፖሊስ ኮሚሽንና የፌዴራል ፖሊስ ኮሚሽን ቢጠየቁም፣ ምላሽ ለመስጠት ፈቃደኛ አልሆኑም፡፡ነገር ግን ከተያዙት የጦር መሣሪያዎች ጋር በተያያዘ ሦስት ሰዎች በቁጥጥር ሥር ውለው እየተመረመሩ መሆኑን ለማወቅ ተችሏል፡፡  